
Определение №465/23.10.2023 по ч. нак. д. №922/2023 на ВКС, НК, III н.о., докладвано от съдия Бонка Янкова
 


	
	О П Р Е Д Е Л Е Н И Е	
		
	№ 465	
		
	гр. София, 23 октомври 2023 г.	
		
	 Върховният касационен съд на Република България, трето наказателно отделение, в закрито заседание на двадесет и трети октомври, две хиляди двадесет и трета година, в състав:	
		
	 ПРЕДСЕДАТЕЛ: АНТОАНЕТА ДАНОВА 	
		
	 ЧЛЕНОВЕ: ДАНИЕЛА АТАНАСОВА 	
		
	 БОНКА ЯНКОВА 	
		
	 при становището на прокурора от ВКП Ивайло Симов, като разгледа докладваното от съдия Янкова частно наказателно дело № 922 / 2023г., за да се произнесе взе предвид следното: 	
		
	 Производството е с правно основание чл.43, т. 1 от НПК и същото е образувано по постъпило разпореждане на съдията докладчик по НОХД № 325/2023 г. по описа на ОС Ямбол, с което е прекратено съдебното производство и делото е изпратено на ВКС за определяне на друг, еднакъв по степен съд.	
		
	 Прокурорът от ВКП е изразил становище, че са налице основанията на чл.43, т. 1 от НПК. 	
		
	 Върховният касационен съд, за да се произнесе съобрази следното: 	
		
	 По обвинителен акт изготвен от ОП Бургас в Окръжен съд Бургас е било образувано НОХД № 740 / 2023 г. В проведеното разпоредително заседание съдията – докладчик по делото констатирал, че обстоятелствената част на обвинителния акт очертава като местно компетентен, по правилата на чл.36, ал.1 от НПК, Окръжният съд в град Ямбол и му е изпратил делото за разглеждане. Пред ОС Ямбол е било образувано НОХД № 325 / 2023 г. и видно от съобразителната част на разпореждането, с което делото е изпратено за произнасяне от ВКС, съдията - докладчик е приел, че по правилата на местната подсъдност делото му е подсъдно, но констатирал основанието за промяна на същата, посочено в чл.43, т.1 от НПК. Аргументирал се с обстоятелството, че единият от двамата обвиняеми, деветима от общо единадесетте свидетели, защитниците на подсъдимите, както и всички вещи лица са с местоживеене на територията на град Бургас, а един от останалите двама свидетели е с местоживеене на територията на област Бургас. 	
		
	 Видно от изложеното, спорът между съдилищата, с оглед основанието по което ВКС е сезиран за намеса, не е обусловен от противоречието им относно местоизвършване на престъплението. Както се отбеляза, съдията докладчик от ОС Ямбол е приел, че делото му е подсъдно, но е сезирал ВКС с искане за произнасяне на основанието по чл.43, т 1 от НПК. Съгласно посочената разпоредба отклонение от правилата на местната подсъдност по чл. 36 от НПК е допустимо, когато много обвиняеми или свидетели живеят в района на другия съд. В конкретния случай, единият от двамата подсъдими и почти всички свидетели – девет от общо единадесетте са с местоживеене в гр.Б., а един свидетел е с местоживеене в област Бургас. Преценени към общия брой на лицата, които следва да бъдат призовани, тези с местоживеене в района на гр.Б. отговарят на количествения критерий „много“ (вж. О. № 40 от 15.VII.1976 г. по н. д. № 367/76 г., ВС, I н. о. , О. № 73/ 17.05.2016 г. по ч. н. д. № 466/2016 г., ВКС, I н. о). 	
		
	 Наред с посоченото, съобразно преследваните с отклонението от общата подсъдност цели – постигане на процесуална икономия, време и средства при съдебния процес и минимални затруднения за участниците в него, макар сред посочените в чл.43, т.1 от НПК лица да не са включени защитниците и вещите лица, не е без значение, доколкото е свързано с тяхното явяване в съдебно заседание по делото и тяхното местоживеене и работа. В конкретния случай всички вещи лица - общо пет и трима от четиримата адвокати са от гр.Б.	
		
	 Ето защо и при тези данни настоящият състав на ВКС намира за основателно отправеното искане за промяна на местната подсъдност и ВКС следва да упражни правомощията си по чл.43, т.1 от НПК, като делото бъде изпратено за разглеждане и решаване на Окръжен съд град Бургас. 	
		
	 Водим от горното и на основание чл.43, т. 1 от НПК, ВКС, ІII НО,	
		
	О П Р Е Д Е Л И:	
		
	 ИЗПРАЩА прекратеното НОХД № 325 / 2023 г. по описа на Окръжен съд Ямбол за разглеждане от Окръжен съд Бургас.	
		
	 Препис от определението да се изпрати на Окръжен съд Ямбол за сведение.	
		
	 Определението не подлежи на обжалване.	
		
	 ПРЕДСЕДАТЕЛ: ЧЛЕНОВЕ: 	

